Oraklu dwar Ġuda Ara, fuq il-muntanji hemm ir-riġlejn ta' min iġib l-aħbarijiet it-tajba, ta' min is-sliem ixandar! Agħmel bil-ferħ il-festi tiegħek, Ġuda, u rodd wegħdietek, għax ma jżidx jgħaddi minnek ix-xitan Beljal, intemm għalkollox. Għax ġedded il-Mulej id-dielja ta' Ġakobb, u d-dielja t'Iżrael, li l-ħallelin żarmawhom u ħassru l-friegħi tagħhom. Il-qerda ta' Ninwè Tiela' l-qerried għalik . Mur agħmel l-għassa mal-fortizzi tiegħek, żomm taħt għajnejk it-triq, ħażżem ġenbejk, saħħaħ u żid qawwietek. Mimlija ħmura t-tarka tal-qalbiena tiegħu, liebsa s-suldati tiegħu l-iskarlatt, l-azzar tal-karrijiet in-nar itajjar huma u resqin għall-ħbit Isulu ż-żwiemel tagħhom fuq riġlejhom, taqliba waħda l-karrijiet fit-toroq, u 'l hawn u 'l hemm fil-pjazez jiġġerrew, id-dehra tagħhom qisha torċi mqabbda, iżiġġu donnhom beraq. L-aħjar suldati jiġu dlonk imsejħa, sarbut jaħbat ma' ieħor, ilebbtu lejn is-sur, il-post tal-kenn ġa mħejji. Infetħu bwieb ix-xmajjar, imqalleb il-palazz taqliba waħda. Lil sidtu 'l barra joħorġuha, u lsira jeżiljawha. Jolfqu l-qaddejja tagħha bħal tnehid il-ħamiem, u jagħtu fuq sidirhom. Ninwè qisha għadira bl-ilmijiet tagħha ħierġa maħrubin. "Ieqfu! Ieqfu!" U ħadd ma jerġa' lura. "Aħtfu l-fidda! Aħtfu d-deheb! Bla tarf huwa l-ġid tagħha, minn kull tagħmir prezzjuż issibu fiha!" Ħerba, tiġrif u qerda! Qlub mifnija u rkupptejn imriegħda, tkexkix fil-ġenbejn kollha, u wiċċ kulħadd musfar. Tehdid kontra l-iljun ta' Assur Fejn huwa għar l-iljuni, u fejn hi l-bejta ta' frieħ l-iljuni, fejn kien imur l-iljun , u jdaħħal hemm iż-żgħar bla ħadd ma jnaffru? Hu kien iqatta' bċejjeċ għaż-żgħar tiegħu, kien jifga l-priża u jitma' n-nisa tiegħu, jimla l-ħofra bil-prejjeż, l-għar tiegħu bil-biċċiet li kien iqatta'. Ara, jiena kontrik, oraklu tal-Mulej tal-eżerċti, il-karrijiet li għandek duħħan għad nagħmilhomlok; u frieħ l-iljuni tiegħek ix-xabla għad tikolhomlok; il-priża tiegħek mill-art għad neqridhielek; anqas qatt iżjed ma jinstama' leħen il-messaġġiera tiegħek!